ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ແລະ ທ່ານນາຍົກລັດຖະມົນຕີ ລາວ ທອງລຸນ ສີສຸລິດ
(ພາບ: VGP/Quang Hiếu)
ນັບແຕ່ເມື່ອໄປຮອດນະຄອນຫຼວງ ວຽງຈັນ, ສປປ. ລາວ, ເພື່ອເຂົ້າຮ່ວມກອງປະຊຸມສຸດຍອດ ອາຊຽນ ແລະ ບັນດາກອງປະຊຸມທີ່ກ່ຽວຂ້ອງ, ຕອນບ່າຍວັນທີ 6/9, ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ໄດ້ມີການພົບປະກັບທ່ານນາຍົກລັດຖະມົນຕີ ລາວ ທອງລຸນ ສີສຸລິດ. ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ຢັ້ງຢືນວ່າ: ຫວຽດນາມ ສະໜັບສະຫນູນ ລາວ ປະຕິບັດສຳເລັດໜ້າທີ່ສຳຄັນເປັນປະທານກອງປະຊຸມສຸດຍອດ ອາຊຽນ ແລະ ບັນດາກອງປະຊຸມທີ່ກ່ຽວຂ້ອງ, ປະກອບສ່ວນປັບປຸງຄວາມສາມັກຄີ ອາຊຽນ, ເພື່ອສັນຕິພາບ, ການຮ່ວມມື ແລະ ພັດທະນາໃນພາກພື້ນ ແລະ ໃນໂລກ. ທີ່ການພົບປະ, 2 ຝ່າຍໄດ້ສະແດງຄວາມປິຕິຊົມຊື່ນຕໍ່ບັນດາບາດກ້າວພັດທະນາອັນດີງາມຂອງການພົວພັນຮ່ວມມືມິດຕະພາບຮອບດ້ານລະຫວ່າງ 2 ປະເທດ, ເຫັນດີເປັນເອກະພາບຈະຍູ້ແຮງບັນດາມາດຕະການເພີ່ມທະວີການຮ່ວມມືຢ່າງມີປະສິດທິຜົນ, ພິເສດແມ່ນກ່ຽວກັບດ້ານເສດຖະກິດ - ການຄ້າ - ການລົງທຶນ. ນາຍົກລັດຖະມົນຕີ 2 ທ່ານໄດ້ເຫັນດີເປັນເອກະສັນໃຫ້ບຸລິມະສິດແກ່ການຜັນຂະຫຍາຍບັນດາສັນຍາໄດ້ລົງນາມລະຫວ່າງ 2 ປະເທດຢ່າງມີປະສິທິຜົນ, ໃນນັ້ນມີສັນຍາການຄ້າ ແລະ ສັນຍາການຄ້າຊາຍແດນ ຫວຽດນາມ - ລາວ.
ກໍ່ໃນຕອນບ່າຍວັນທີ 6/9, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ເຂົ້າຢ້ຽມຂຳ່ນັບທ່ານເລຂາທິການໃຫຍ່, ປະທານປະເທດ ລາວ ບຸນຍັງ ວໍລະຈິດ, ປະທານສະພາແຫ່ງຊາດ ລາວ ປານີ ຢາທໍຕູ້. ການນຳ 2 ປະເທດໄດ້ເຫັນດີເປັນເອກະສັນວ່າໄລຍະຈະມາເຖິງ 2 ຝ່າຍຕ້ອງສຸມໃສ່ປະຕິບັດບັນດາສັນຍາ, ຂໍ້ຕົກລົງຮ່ວມມືລະຫວ່າງ 2 ປະເທດຢ່າງມີປະສິດທິຜົນ, ສົມທົບກັນກະກຽມໃຫ້ແກ່ກອງປະຊຸມປະຈຳປີຂອງກົມການເມືອງ 2 ປະເທດ ແລະ ກອງປະຊຸມຄັ້ງທີ 39 ຄະນະກຳມະການລະຫວ່າງລັດຖະບານ ຫວຽດນາມ - ລາວ ໃນທ້າຍປີນີ້ເປັນຢ່າງດີ… 2 ປະເທດຈະສົມທົບກັບຢ່າງແໜ້ນແຟ້ນເພື່ອຈັດຕັ້ງບັນດາການເຄື່ອນໄຫວສະເຫຼີມສະຫຼອງ 55 ປີແຫ່ງວັນສ້າງຕັ້ງການພົວພັນທາງການທູດ ແລະ 40 ປີແຫ່ງວັນເຊັນສົນທິສັນຍາມິດຕະພາບ ແລະ ການຮ່ວມມື ຫວຽດນາມ - ລາວ ໃນແປີ 2017 ຢ່າງຟົດຟື້ນ.
(ແຫຼ່ງຄັດຈາກ VOV)